Skipulagsbreytingar á starfsemi SSV í brennidepli Búast má við tíðindamiklum aðalfundi Samtaka sveitarfélaga á Vesturlandi sem hefst á morgun í Reykholti í Borgarfirði , en fundurinn stendur yfir fram á föstudag . Að sögn Gunnars Sigurðssonar , formanns stjórnar SSV , er fyrirséð að þrjú mál verði fyrirferðarmikil að þessu sinni . „ Fyrst ber að nefna fyrirhugaðar skipulagsbreytingar á starfsemi SSV . Unnið hefur verið að gerð tillagna í framtíðarhópi samtakanna , en Gísli Gíslason hafnarstjóri Faxaflóahafna og formaður hópsins , mun kynna þær á fundinum á morgun fyrir hönd hans . Tillögurnar hafa verið til umsagnar hjá sveitarstjórnum í landshlutanum að undanförnu og hafa athugasemdir borist frá þeim flestum . “ Spurður um umfang breytinganna sem tillögurnar kveða á um svarar hann því til að um róttækar aðgerðir verði að ræða . „ Það er allt undir , en öðrum þræði tengjast breytingarnar breyttu landslagi í kjölfar sóknaráætlunar , “ bætir hann við en framtíð hennar verður einnig til umræðu á fundinum . Hallarekstur til umræðu Önnur mál sem koma til með að vera í brennidepli á aðalfundinum eru málefni fatlaðra og sú staða sem komin er upp í rekstri almenningssamgangna í landshlutanum . „ Rekstrarstaðan í málefnum fatlaðra er orðin verulega slæm en það vantar um 60 - 70 milljónir króna til að láta enda mætast á núverandi rekstrarári . Ástæðuna er fyrst og fremst að finna í því að með tilflutningum á málefnum fatlaðra frá ríki til sveitarfélaga hafa ekki fylgt nógu miklir peningar með . Þeir verða að fara koma í landshlutana í takt við umfang verkefna . “ Varðandi almenningssamgöngurnar segir Gunnar að rætt verður um á fundinum til hvaða aðgerða þurfi að grípa til að mæta þeim hallarekstri sem við blasir á rekstri strætókerfisins í landshlutanum sem SSV ber ábyrgð á , en hann nemur um 16 milljónum króna á einu ári . „ Það hefur orðið viss forsendubrestur í rekstrarmódeli kerfisins , ekki síst í kjölfar lækkunar á niðurgreiðslu olíugjalds í febrúar . Sama staða er einnig kominn upp hjá öðrum landshlutasamtökum sem hafa almenningssamgöngur á sínu forræði . Menn eru þó einhuga um að finna leið til að halda þessu áfram en þá þurfa að koma til nauðsynleg framlög frá ríkinu og að sérleyfi landshlutasamtaka á akstursleiðum verði tryggt , “ segir Gunnar en þau eru ótryggð sem stendur þar sem hópferðafyrirtæki hafa komist upp með að bjóða upp á ferðir á nokkrum leiðum án þess að verða stöðvuð í sumar . Skessuhorn mun fylgjast grannt með gangi mála á aðalfundi SSV í Reykholti og verður niðurstöðum fundarins gerð ítarleg skil í næsta tölublaði .